चेल्सीले रियलको सामना गर्ने
डिफेन्डिङ च्याम्पियन चेल्सीले युरोपेली च्याम्पियन्स लिगको क्वाटरफाइनलमा १३ पल्टको विजेता रियल म्याड्रिडको सामना गर्ने भएको छ । युरोपेली क्लब फुटबलको सबैभन्दा ठूलो प्रतियोगिताको अन्तिम आठको ड्र शुक्रबार निकालिएको हो ।
पेरिस — डिफेन्डिङ च्याम्पियन चेल्सीले युरोपेली च्याम्पियन्स लिगको क्वाटरफाइनलमा १३ पल्टको विजेता रियल म्याड्रिडको सामना गर्ने भएको छ । युरोपेली क्लब फुटबलको सबैभन्दा ठूलो प्रतियोगिताको अन्तिम आठको ड्र शुक्रबार निकालिएको हो । यससँगै समस्यामा रहेको चेल्सीले कठिन प्रतिद्वन्द्वी पाएको छ । बेलायती सरकारले क्लब मालिक रोमन अब्रामोभिचमाथि प्रतिबन्ध लगाएको हुनाले अहिले चेल्सी विक्रीमा छ ।रुसले युक्रेनमाथि कारबाही गरेपछि अब्रामोभिच अप्ठ्यारोमा परेका हुन् । अन्य अन्तिम आठको खेलमा म्यानचेस्टर सिटीले एटलेटिको म्याड्रिड भिल्लारियलले बायर्न म्युनिक र बेनफिकाले लिभरपुलको सामना गर्नेछ ।क्वाटरफाइनलको पहिलो लेग अप्रिल ५ र ६ मा हुनेछ भने दोस्रो लेग अप्रिल १२ र १३ मा हुनेछ । यस्तै सेमिफाइनलका दुई लेग अप्रिल २६ र २७ तथा मे ३ र ४ मा हुनेछ । प्रतियोगिताको फाइनल मे २८ मा पेरिसमा हुनेछ । सेमिफाइनलमा सिटी र एटलेटिकोबीचको विजेताले चेल्सी र रियलबीचको विजेतासँग खेल्नेछ । यस्तै बेनफिका र लिभरपुलबीचको विजेताले भिल्लारियल र बायर्नबीचको खेलका विजेताको सामना गर्नेछ । 